

**LATVIJAS REPUBLIKA**

**BALVU NOVADA PAŠVALDĪBA**

Reģ.Nr.90009115622, Bērzpils iela 1A, Balvi, Balvu novads, LV-4501, tālrunis +371 64522453

fakss+371 64522453, e-pasts: dome@balvi.lv

**APSTIPRINĀTI**

Ar Balvu novada Domes

2021.gada 22.jūlija

lēmumu (sēdes protokols Nr.5., 16.§)

**LAUKSAIMNIECĪBAS ZEMJU DARĪJUMU UZRAUDZĪBAS KOMISIJAS NOLIKUMS**

Balvos

*Izdots saskaņā ar*

*Likuma “Par pašvaldībām” 61.panta trešo daļu,*

*Likuma “Par zemes privatizāciju lauku apvidos” 30.1pantu pirmo daļu un*

*30.1 panta otrās daļas 1. un 2. punktu*

**I. Vispārējie jautājumi**

1.1. Lauksaimniecības zemju darījumu uzraudzības komisija (turpmāk - Komisija) ir Balvu novada domes (turpmāk tekstā Dome) izveidota pastāvīgi funkcionējoša institūcija novada administratīvajā teritorijā.

1.2. Komisijas mērķis – uzraudzīt un pieņemt lēmumus darījumos ar lauksaimniecības zemi Balvu novada administratīvajā teritorijā.

1.3. Komisijas darbību reglamentē likums “Par pašvaldībām”, likums“Par zemes privatizāciju lauku apvidos”, 2014.gada 2.decembra Ministru kabineta noteikumi Nr.748 “Noteikumi par lēmumu pieņemšanu darījumiem ar lauksaimniecības zemi”, Balvu novada pašvaldības nolikums un šis nolikums.

1.4. Komisijas skaitlisko un vārdisko personālsastāvu nosaka un apstiprina Dome uz savas darbības pilnvaru laiku.

1.5. Komisijas sēdes notiek 2 (divas) reizes mēnesī, pēc komisijas apstiprinātā grafika.

**II. Komisijas kompetence un kartība, kādā komisija izskata iesniegumus par darījumiem ar lauksaimniecības zemi un pieņem lēmumu par piekrišanu vai par atteikumu lauksaimniecības zemes iegūšanai īpašumā**

* 1. Komisija:

2.1.1.izvērtē saņemtos personu iesniegumus par lauksaimniecības zemes iegūšanu īpašumā;

2.1.2. pārbauda iesniedzēja atbilstību likuma „Par zemes privatizāciju lauku apvidos” 28.panta pirmās daļas un 28.1 panta nosacījumiem;

2.1.3. pārbauda vai lauksaimniecības zeme ir iegādājamās zemes dominējošā zemes lietošanas kategorija atbilstoši Ministru kabineta noteiktajiem attiecīgajiem kritērijiem;

2.1.4. pārbauda informāciju par personas īpašumā esošo lauksaimniecības zemi.

* 1. Komisija izvērtē personas, kura vēlas iegūt īpašumā lauksaimniecības zemi, iesniegumā iekļautās informācijas un pievienoto dokumentu vai to atvasinājumu atbilstību Ministru kabineta noteiktajam informācijas apjomam un dokumentu veidiem, kā arī likuma „Par zemes privatizāciju lauku apvidos” 28.1 panta pirmās daļas nosacījumiem.
	2. Komisija pārbauda:
		1. vai fiziskās personas ir reģistrētas kā saimnieciskās darbības veicēji Latvijas Republikā;
		2. vai fiziskām un juridiskām personām nodokļu parādu kopsumma Latvijā vai valstī, kurā atrodas šo personu pastāvīgā dzīvesvieta, nepārsniedz 150 *euro*;
		3. vai persona ir iesniegumā norādījusi apliecinājumu par atbilstību likuma „Par zemes privatizāciju lauku apvidos” 28.1panta pirmās daļas 1.punkta „c” apakšpunktā minētajiem nosacījumiem.
		4. vai persona ir saņēmusi dokumentu par valsts valodas zināšanām atbilstoši likuma „Par zemes privatizāciju lauku apvidos” 28.1panta pirmās daļas 1.punkta „e” apakšpunktā un 28.1panta pirmās daļas 2.punkta „f” apakšpunktā minētajiem nosacījumiem.
	3. Komisija Administratīvā procesa likuma noteiktajā kārtībā, pieņem lēmumu par piekrišanu lauksaimniecības zemes iegūšanai īpašumā vai par atteikumu lauksaimniecības zemes iegūšanai īpašumā atbilstoši likuma “Par zemes privatizāciju lauku apvidos” 30.1panta otrās daļas, 2014.gada 2.decembra Ministru kabineta noteikumu Nr.748 “Noteikumu par lēmumu pieņemšanu darījumiem ar lauksaimniecības zemi” un šī nolikuma nosacījumiem.
	4. Ja kādai no uzaicinātajām personām, kas ir ieradusies uz Komisijas sēdi, paredzams nelabvēlīgs Komisijas lēmums, Komisija sēdes dienā informē par to attiecīgo personu un sniedz lēmuma pamatojumu, kā arī lūdz personu izteikt savu viedokli un argumentus.
	5. Komisijas sēdes tiek protokolētas.
	6. Komisijas lēmumi, kas noformēti izziņas veidā, ietver administratīvā akta sastāvdaļas, tos paraksta Komisijas priekšsēdētājs vai viņa vietnieks.
	7. Lēmumu par atteikumu lauksaimniecības zemes iegūšanai īpašumā darījuma pusēm ir tiesības pārsūdzēt tiesā Administratīvā procesa likuma noteiktajā kārtībā.

**III. Komisijas tiesības un pienākumi**

3.1. Komisijai ir pienākums:

 3.1.1. atstādināt no lēmuma pieņemšanas to komisijas locekli, kuram saskaņā ar likumu

 “Par interešu konflikta novēršanu valsts amatpersonas darbībā” rodas interešu

 konflikts saistībā ar vērtējamo iesniegumu un kurš nv tiesīgs piedalīties attiecīgā

 lēmuma pieņemšanā;

3.1.2. informēt zemes pircēju, zemes pārdevēju un citas uzaicinātās personas par sēdes norises laiku un darba kārtības jautājumiem 5 darbdienas pirms attiecīgās sēdes.

3.2. Komisijai ir tiesības:

* + 1. pieprasīt iesniedzējam 3 darbdienu laikā pēc pieprasījuma saņemšanas novērst konstatētās neprecizitātes iesniegtajā informācijā, papildināt iesniegto informāciju vai iesniegt iztrūkstošos dokumentus, kas apliecina personas tiesības iegūt īpašumā lauksaimniecības zemi;
		2. uzaicināt uz Komisijas sēdi tā pagasta pārvaldes vadītāju, kuras teritorijā atrodas atsavināmā zeme, uzaicināt piedalīties Komisijas sēdē citu institūciju speciālistus, lai iegūtu informāciju, kas nepieciešama lēmuma pieņemšanai;
		3. ja uzaicinātās personas uz Komisijas sēdi nav ieradušās, tad Komisija ir tiesīga jautājumu izskatīt bez viņu klātbūtnes.

**IV. Komisijas priekšsēdētāja, priekšsēdētāja vietnieka un locekļu tiesības**

4.1. Komisiju vada, darbu organizē un sēdes sasauc Komisijas priekšsēdētājs, bet viņa prombūtnes laikā Komisijas priekšsēdētāja vietnieks.

4.2. Komisija ir lemttiesīga, ja tajā piedalās vairāk nekā puse no Komisijas locekļu. Lēmumus Komisija pieņem ar balsu vairākumu. Ja balsis dalās vienādi, izšķirošā ir Komisijas priekšsēdētāja balss.

4.3. Komisijas priekšsēdētājs:

4.3.1. plāno, organizē un vada Komisijas darbu atbilstoši spēkā esošajiem normatīvajiem aktiem un šim nolikumam;

4.3.2.nosaka Komisijas sēžu laiku, vietu un darba kārtību;

4.3.3. paraksta ar Komisijas darbību saistītos dokumentus;

4.3.4. atbild par visu Komisijas rīcībā nodoto un esošo materiālu vērtību un dokumentācijas saglabāšanu;

4.3.5. koordinē Komisijas sadarbību ar citām valsts struktūrvienībām un iestādēm;

4.3.6. ir tiesīgs sadalīt Komisijas locekļu pienākumus un kontrolēt to izpildi.

4.4. Komisijas priekšsēdētāja vietnieks pilda Komisijas priekšsēdētāja pienākumus viņa uzdevumā vai prombūtnes laikā.

4.5.Komisijas locekļi:

4.5.1.viec darbu Komisijā atbilstoši spēkā esošajiem normatīvajiem aktiem un šim nolikumam;

4.5.2.piedalās Komisijas sēdēs;

4.5.3. pilda Komisijas priekšsēdētāja sadalītos pienākumus;

4.5.4. Komisija no sava vidus ievēl komisijas sekretāru.

4.6. Komisijas sekretārs:

4.6.1. sagatavo Komisijas darba kārtību un saskaņo to ar Komisijas priekšsēdētāju;

4.6.2. organizatoriski un tehniski sagatavo Komisijas sēdes;

4.6.3. izstrādā un sagatavo dokumentu projektus;

4.6.4.veic Komisijas kontaktpersonas funkcijas, nodrošina saraksti, noformē pieņemtos lēmumus;

4.6.5. protokolē Komisijas sēdes procesa gaitu un sagatavo sēžu protokolus;

4.6.6. kārto Komisijas lietvedību, nodrošina dokumentu noformēšanu, glabāšanu un nodošanu arhīvā;

4.6.7.uzskaita Komisijas locekļu līdzdalību Komisijas sēdēs un iesniedz atskaiti par apmeklējumu pašvaldības grāmatvedībā.

4.7. Komisijas sēžu protokolus paraksta Komisijas priekšsēdētājs, visi klātesošie Komisijas locekļi un sekretārs.

4.8. Komisijas sekretāra prombūtnes laikā viņa pienākumus veic no Komisijas sēdē klātesošo locekļu vidus ievēlēts Komisijas loceklis.

4.9. Komisijas priekšsēdētājs, vietnieks un locekļi var pārtraukt darbību Komisijā, iesniedzot iesniegumu pašvaldībā par savu pienākumu pildīšanas izbeigšanu.

**V. Komisijas darbības nodrošinājums**

5.1. Komisijas darbība tiek finansēta no Balvu novada pašvaldības budžeta.

5.2. Komisijas darbību materiāltehniski nodrošina Balvu novada pašvaldība.

5.3. Komisijas locekļi par darbu komisijā saņem atlīdzību Balvu novada domes noteiktajā kārtībā.

**VI. Noslēguma jautājums**

6.1. Komisijas nolikumu un grozījumus tajā apstiprina Dome.

6.2. Komisijas darbību izbeidz, ja par to tiek pieņemts attiecīgs Domes lēmums.

Domes priekšsēdētājs Sergejs Maksimovs